stanford-oval/wikipedia huggingface dataset:
ג'ון מרשל המילטון
ראשית חייו

ג'ון מרשל המילטון נולד במחוז יוניון שבאוהיו. כאשר היה בן שבע הוא עבר עם משפחתו לעיירה רוברטס שבמחוז מרשל, אילינוי. המיליטון החל לראשונה להיות מעורב בפוליטיקה בגיל צעיר, כאשר ב-1861, כשהיה בן 13, הוא הצטרף לארגון הנוער של המפלגה הרפובליקנית, Wide Awakes. עם פרוץ מלחמת האזרחים האמריקאית ביקש המילטון להתגייס, אך לא יכול היה לעשות כן בשל גילו הצעיר, ובינתיים הוא למד בבית ספר בעיירה הנרי שבאילינוי. ב-1864, כאשר הוא היה בן 17, הוא התגייס לרגימנט הרגלים המתנדבים ה-141 של אילינוי.
לאחר שיחידתו שוחררה מן השירות, הוא למד באוניברסיטת אוהיו וסליאן. הוא החל לעבוד כמורה בהנרי, אך נאלץ להתפטר לאחר שנה אחת בלבד בשל בריאותו הרופפת. כאשר החלים, למד המילטון משפטים בזמנו החופשי. בחיפושיו למקום בו יוכל ללמוד משפטים, הוא הגיע לעיר בלומינגטון. הוא קיבל על עצמו משרה זמנית של פרופסור ללטינית באוניברסיטת אוהיו וסליאן. כשהיה שם הוא למד משפטים במשרד עורכי הדין "ולדון, טיפטון ובנג'מין", וב-1870 התקבל ללשכת עורכי הדין. ב-1871 הוא נשא לאישה את הלן ויליאמס. המילטון עבד במשך כמה שנים כעורך דין בבלומינגטון במשרד בו היה שותף עם ג. ה. ראוול עד שב-1876 נבחר לסנאט של אילינוי מטעם המפלגה הרפובליקנית.
סגן מושל ומושל אילינוי

ב-1881 נבחר המילטון כסגן מושל אילינוי, וכיהן תחת המושל שלבי מור קלם. באותה תקופה היה סגן המושל גם נשיא הסנאט המדינתי. ב-1882 נבחר קלם לסנאט של ארצות הברית והתפטר מתפקידו כמושל בשנה שלאחר מכן. המילטון היה למושל אילינוי ה-18. תקופת כהונתו הקצרה יחסית כמושל זכורה בשל ההחלטה על חינוך חובה לילדי אילינוי. הוא גם חתם על חוק שחייב מקומות למכירת משקאות חריפים לקבל רישיון לכך. ב-1883 שלח המילטון את המשמר הלאומי של אילינוי כדי להרגיע מחאות במכרות במחוזות מדיסון וסנט קלייר.
המשך הקריירה הפוליטית

ב-1884 התמודד המיליטון על מועמדות המפלגה הרפובליקנית לכהונה נוספת כמושל בוועידת המפלגה המדינתית שהתקיימה בפאוריה. בסופו של דבר בחרה הוועידה בריצ'רד אוגלסבי, שנבחר באותה שנה לתקופת כהונה שלישית בלתי רצופה כמושל. על אף זאת, בחרה הוועידה פה אחד בהמילטון כאחד מנציגיה לוועידת המפלגה הארצית של הרפובליקנים. בתחילה הוא תמך במועמדותו לנשיאות של הסנאטור לשעבר מאילינוי ג'ון לוגן, והצביע עבורו בשלושת סבבי ההצבעה הראשונים. עם זאת, לאחר שלוגן שלח לוועידה מברק בו הוא דוחה את המועמדות, תמך המילטון בנשיא המכהן צ'סטר ארתור. לאחר שבסופו של דבר נבחר ג'יימס בליין כמועמד המפלגה לנשיאות, תמך המילטון בהצלחה במועמדותו של לוגן כסגן הנשיא. בבחירות הכלליות נוצחו בליין ולוגן על ידי גרובר קליבלנד.
את שארית חייו העביר המילטון בשיקגו, שם הוא עסק בעריכת דין.
ג'ון מרשל המילטון נפטר בשיקגו ב-22 בספטמבר 1905. הוא נטמן בבית הקברות אוק וודס שבעיר. ביתו שבבלומינגטון, שנבנה ב-1872, הוכנס ב-1978 למרשם הלאומי של מקומות היסטוריים.
לקריאה נוספת

Howard, Robert (1988). Mostly Good and Competent Men. Springfield, Illinois: Illinois Issues and the Illinois State Historical Society. pp. 174-179.
הערות שוליים

↑  Davidson, Alexander; Stuvé, Bernard (1884). A Complete History of Illinois from 1673 to 1884. Springfield, IL: H. W. Rokker, p. 989.
1 2 3  Rasch, Bradley W. (2012). The Governors of Illinois and the Mayors of Chicago: People of Regional, National, and International Consequence. Bloomington, Indiana: iUniverse, p. 22.
↑  Davidson, Alexander; Stuvé, Bernard (1884). A Complete History of Illinois from 1673 to 1884. Springfield, IL: H. W. Rokker, p. 1005.
↑  Walters, Jr., William D. (December 20, 1977). "National Register of Historic Places Inventory - Nomination Form: John M. Hamilton House". National Park Service. Archived from the original on April 7, 2014.
| --- | --- |
בקרת זהויות :  GND: 1190042827  LCCN: no2009015481  SNAC: w60592b8  VIAF: 78912886   WorldCat (עם VIAF): 78912886
ג'ון מרשל (שחיין)

ג'ון בירני מרשל (באנגלית: John Birnie Marshall, ‏29 במרץ 1930 – 31 בינואר 1957). היה שחיין אוסטרלי, בעל שתי מדליות אולימפיות, כסף וארד (לונדון 1948) ושיאן עולם (קבע 28 שיאי עולם).
ביוגרפיה

מרשל נולד בבונדיי, פרוור בסידני. אביו היה אלוף מערב אוסטרליה בגלישת גלים. מיד לאחר הולדתו עזבה משפחתו לפרת' ומספר שנים לאחר מכן למלבורן.
באליפות אוסטרליה בשחייה שנערכה בשנת 1947 זכה מרשל בכל משחי החופשי מ-220 יארד חופשי ועד 1650 יארד חופשי.
ביוגרפיה > מדליות אולימפיות

באולימפיאדת לונדון (1948) זכה מרשל בשתי מדליות, כסף וארד. מדליית כסף במשחה ל-1500 מטר חופשי בתוצאה של 19:31.3 דקות, אחרי ג'יימס מקליין מארצות הברית (19:18.5 דקות) ולפני גאורג מיטרו מהונגריה (19:43.2 דקות) ומדליית ארד במשחה ל-400 מטר חופשי בתוצאה של 4:47.7 דקות, אחרי ביל סמית' שקבע שיא אולימפי חדש של 4:41.0 דקות
וג'יימס מקליין (4:43.4 דקות) שניהם מארצות הברית. לרוע מזלו המשחה החזק שלו, 200 מטר חופשי לא נערך במשחקים אלו.
ביוגרפיה > שיאן עולם

לאחר המשחקים האולימפיים שחה מרשל בהדרכתו של רוברט קיפוט באוניברסיטת ייל שבארצות הברית. בשנים 1950–1951 הגיע לשיאו וקבע 19 שיאי עולם חדשים, 15 מהם בחודש אחד, במשחים ל-200 מטר, 220 יארד, 400 מטר, 440 יארד, 800 מטר, 880 יארד ו-1 מייל חופשי.
באולימפיאדת הלסינקי (1952) סיים מרשל במקום שמיני בתוצאה של 19:53.4 דקות. בשלב המוקדמות הוא קבע תוצאה של 19:09.2 דקות ובמקום 15 במשחה ל-400 מטר חופשי בתוצאה של 4:50.3 דקות ולא עלה לשלב הגמר. בשלב המוקדמות הוא קבע תוצאה של 4:46.8 דקות ובמקום תשיעי במשחה שליחים 4x200 מטר חופשי בתוצאה 9:01.4 דקות, כשחיין אחרון הוא שחה ב"זינוק שליחים" תוצאה של 2:13.7 דקות.
בשנת 1954 חזר מרשל לאוסטרליה והתחתן עם אלופה בקפיצה למים.
באולימפיאדת מלבורן (1956) סיים מרשל במקום חמישי במשחה ל-200 מטר פרפר בתוצאה של 2:27.2 דקות, בשלב המוקדמות הוא קבע תוצאה של 2:26.8 דקות.
מספר שבועות לאחר המשחקים האולימפיים נפצע מרשל בתאונת דרכים במלבורן, פצעים קשים ביותר וששה ימים לאחר מכן ב-31 בינואר 1957 הוא נפטר והותיר אחריו אישה ותינוק בן 7 חודשים.
תארים והישגים

בשנת 1973 זכה מרשל להיכלל בהיכל התהילה הבינלאומי של השחייה.
ראו גם

התפתחות שיא העולם במשחה ל-200 מטר חופשי
התפתחות שיא העולם במשחה ל-400 מטר חופשי (ויקיפדיה באנגלית).
הערות שוליים

↑  ג'ון מרשל באתר International Swimming Hall Of Fame (באנגלית)
| --- | --- |
בקרת זהויות :  ADB: marshall-john-birnie-11064  Trove: 1468429
ג'יימס הארווי מקדונלד

| --- | --- |

 לידה:  12 במאי 1873 דרהאם, הממלכה המאוחדת של בריטניה הגדולה ואירלנד 
 פטירה:  26 בנובמבר 1932 (בגיל 59) טורונטו, קנדה 
 שם לידה:  James Edward Hervey MacDonald 
 מקום קבורה:  Prospect Cemetery Toronto 
 תחום יצירה:  ציור 
 פרסים והוקרה:  חבר האקדמיה הקנדית המלכותית לאמנויות 
 צאצאים:  Thoreau MacDonald 
 
ג'יימס הארווי מקדונלד (באנגלית: James Edward Hervey MacDonald;‏ 1873 – 1932) היה אמן אנגלי-קנדי ואחד מקבוצת השבעה שיזמה את תנועת האמנות הלאומית הקנדית הראשונה. הוא היה אביו של המאייר תורו מקדונלד.
ביוגרפיה > שנים מוקדמות

מקדונלד נולד ב-12 במאי 1873 בדרהאם, אנגליה, לאם אנגלית, מרגרט, ולאב קנדי, ויליאם מקדונלד. בשנת 1887 בגיל 14 היגר עם משפחתו להמילטון, אונטריו. באותה שנה החל את הכשרתו הראשונה כאמן בבית הספר לאמנות במילטון, שם למד אצל ג'ון אירלנד וארתור המינג. בשנת 1889 הם עברו לטורונטו, שם למד אמנות מסחרית והיה פעיל בליגת הסטודנטים לאמנות בטורונטו. הוא המשיך את הכשרתו בבית הספר לאמנות ועיצוב במרכז אונטריו.
בשנת 1895, מקדונלד נכנס לתפקיד כמעצב מסחרי בחברת Grip Ltd, חברת אומנות מסחרית חשובה, שם פיתח את כישורי העיצוב שלו. מקדונלד עבד כמעצב בחברת גריפ בע"מ עד שנת 1903, אז עבר לסטודיו קרלטון בלונדון בין השנים 1903 ל-1907, וחזר לגריפ בע"מ בשנת 1907.
בשנים הבאות הוא עודד את עמיתיו - כולל האמן טום תומסון - לפתח את כישוריהם כציירים.
בשנת 1899 התחתן מקדונלד עם ג'ואן לאוויס, וכעבור שנתיים נולד להם בן, ת'ורו.
ביוגרפיה > קריירה מוקדמת

בשנת 1911 התפטר מקדונלד מתפקידו כמעצב בחברת גריפ בע"מ ועבר עם אשתו וילדו לתורנהיל, אונטריו, כדי להמשיך בקריירה כאמן נוף. כדי להשלים את הכנסתו, עבד מדי פעם כמעצב עצמאי עד 1921. לאחר שפיתח סגנון משלו כצייר, הוא ארגן תערוכה של עבודתו במועדון האמנויות בטורונטו בנובמבר 1911.
האמן העמית לורן האריס התרשם כל כך מעבודתו של מקדונלד, עד ששאל אם יוכלו לעבוד יחד. האריס עודד את מקדונלד להמשיך לצייר ולהציג את עבודותיו במידת האפשר. בשנה שלאחר מכן הם ארגנו את התערוכה המשותפת הראשונה שלהם. בשנת 1912, מקדונלד זכה להכרה רחבה בזכות תרומתו לתערוכה בחברת האמנים באונטריו.
בינואר 1913 נסעו מקדונלד והאריס לגלריית האמנות אולברייט, בבאפלו, ניו יורק, שם הם השתתפו בתערוכת האמנות הסקנדינבית וראו ציורי נוף פוסט-אימפרסיוניסטים ואקספרסיוניסטים.
שני האמנים הרגישו כי הציירים הקנדים יכולים לאמץ את הגישה הסקנדנבית לשממה כדי ליצור וראציה קנדית ייחודית של אמנות נוף. מאוחר יותר באותה שנה, אמנים מסחריים שבסיסם בטורונטו החלו לגלות עניין בפוטנציאל הביטוי הקנדי המקורי. אמנים אלה החלו להתכנס סביב מקדונלד והאריס. באביב 1913 כתב מקדונלד לאלכסנדר יאנג ג'קסון והזמין אותו להגיע לטורונטו.
במרץ 1916 הציג מקדונלד את "הגן הסבוך" באגודת האמנים אוטווה. אף על פי שמבקרי האמנות לעגו לו, היה זה ציור פוסט-אימפרסיוניסטי קונבנציונלי למדי של חמניות - ציור שמזכיר את הטיפול של וינסנט ואן גוך בנושא כמעט ארבעים שנה לפני כן, אך בו מקדונלד הסתמך על רישומי חמניות שעשה בגן שלו בת'ורנהיל, אונטריו.
בסתיו 1918, מקדונלד, האריס ואמנים אחרים שהתעניינו בגישתם החדשה לציור נסעו למחוז אלגומה מצפון לאגם סופריור.
הקבוצה נסעה בקרון רכבת ששימש אותם כסטודיו נייד. מקדונלד חזר לאלגומה עם עמיתיו בשנים הבאות. נסיעות אלה הניבו כמה מציוריו המוערכים ביותר, כולל פנטזיית הערפל, נהר החול, אלגומה (1920) והארץ החגיגית (1921).
קבוצת השבעה

בשנת 1920 מקדונלד הקים את קבוצת השבעה, שהקדישה את עצמה לקידום אמנות קנדית שפותחה באמצעות מגע ישיר עם הנוף הקנדי. החברים המייסדים האחרים היו פרדריק וארלי, אלכסנדר יאנג ג'קסון, לורן האריס, פרנק ג'ונסטון, ארתור ליסמר ופרנקלין קרמייקל. מקדונלד עבד עם ליסמר, וארלי, ג'ונסטון וקרמייקל בחברת העיצוב Grip Ltd. בטורונטו. יחד הם יזמו את תנועת האמנות הלאומית הגדולה הראשונה בקנדה, והפיקו ציורים בהשראת הנוף הקנדי.
בכל קיץ החל משנת 1924, מקדונלד נסע לרוקי הקנדיים כדי לצייר את הנופים ההרריים ששלטו ביצירתו המאוחרת. בשלב זה הוא התנכר מעט לשאר חברי קבוצת השבעה, מכיוון שרבים מהחברים הצעירים החלו לצייר בצורה מופשטת יותר.
שנים מאוחרות

משנת 1928 ועד מותו כיהן מקדונלד כמנהל מכללת אונטריו לאמנות, והוא צייר בתדירות פחותה ובהצלחה עקבית פחות.
מקדונלד לקה בשבץ מוחי בשנת 1931, והעביר את הקיץ שלאחר מכן בהחלמה בברבדוס.
הוא נפטר בטורונטו ב-26 בנובמבר 1932 בגיל 59. הוא נקבר בבית העלמין פרוספקט בטורונטו.
גלריה

מפלים נהר מונטריאול
מפלי אלגומה
אגם מוס
יערות טבעיים
אגם מקארתור
אכסניה באגם אוהרה
הר הקתדרלה
הערות שוליים

↑  Murray, Joan (2008). "J. E. H. MacDonald". The Canadian Encyclopedia.
↑  McMichael Canadian Art Collection > Group of Seven, archive.is, ‏2014-02-01
↑  "J. E. H. MacDonald"
↑  "Exhibition of Scandinavian Contemporary Art"
1 2  Bradfield, Helen (1970). Art Gallery of Ontario: the canadian collection. Toronto: McGraw-Hill Company. pp. 272–273.
↑  Chilvers, Ian; Glaves-Smith, John (2010). A Dictionary of Modern and Contemporary Art. New York: Oxford University Press.
| --- | --- |
בקרת זהויות :  NLI: 987007332640805171  BNE: XX5357614  GND: 118971867  ISNI: 0000 0000 7375 1543  LCCN: n85007103  NLA: 35318496  SNAC: w6pz5tcf  SUDOC: 071078916  Trove: 909973  ULAN: 500023561  VIAF: 64807398   WorldCat (עם VIAF): 64807398
ג'ון סאת'רלנד

| --- | --- |

 לידה:  11 בספטמבר 1910 ויליסטון, ארצות הברית 
 פטירה:  17 בפברואר 2001 (בגיל 90) ון נויס, ארצות הברית 
 מדינה:  ארצות הברית 
 תקופת הפעילות:  מ-1931 
 בן או בת זוג:  פאולה וינסלו 
 
ג'ון סאת'רלנד (באנגלית: John Sutherland;‏ 11 בספטמבר 1910 – 17 בפברואר 2001) היה מפיק סרטים אמריקאי.
סאת'רלנד דיבב את במבי הבוגר בסרט "במבי" משנת 1942. סאת'רלנד הפיק 45 סרטים בין השנים 1945–1973. רבים מסרטיו היו סרטי הדרכה מונפשים שהופקו עבור אוניברסיטת הארדינג המשבחים את התפיסה הסוציו-אקונומית של הקפיטליזם ומעבירים מסר פוליטי על היתרונות של חירות הן של הכלל והן של הפרט, ועל החסרונות של התערבות ממשלתית, במיוחד עם סרטי התעמולה "Make Mine Freedom" ו-"Fresh Laid Plans".
ביוגרפיה

סאת'רלנד נולד ב-11 בספטמבר 1910 בוויליסטון, דקוטה הצפונית.
את הקריירה שלו הוא החל כשעבר ללוס אנג'לס, קליפורניה, כדי לעבוד בתעשיית הקולנוע. בעודו בלוס אנג'לס, סאת'רלנד נשא לאישה את פאולה וינסלו ב-16 בספטמבר 1939, לזוג נולדו ארבעה ילדים.
בני הזוג עבדו עם וולט דיסני בסרט "במבי" משנת 1942, כאשר סאת'רלנד דיבב את הדמות הראשית בגרסתה הבוגרת בעוד וינסלו דיבבה את אימו.
סאת'רלנד עזב את תעשיית הקולנוע בשנת 1973, ועבר לואן נייס, קליפורניה.
ב-17 בפברואר 2001 סאת'רלנד נפטר בביתו בואן נייס בהיותו בן 90. הותיר אחריו שני בנים ובת אחת.
הערות שוליים

1 2  תבנית:IMDb name
↑  Animating Ideas, Hogan's Alley #12
↑  "John Sutherland; Acclaimed for Artistry of His Industrial Films". Los Angeles Times. 27 בפברואר 2001. {{cite web}}:  (עזרה)
| --- | --- |
בקרת זהויות :  LCCN: no2009091856  VIAF: 90545045   WorldCat (עם VIAF): 90545045
ג'ו וידר

| --- | --- |

 לידה:  29 בנובמבר 1919 מונטריאול, קנדה 
 פטירה:  23 במרץ 2013 (בגיל 93) לוס אנג'לס, ארצות הברית 
 מדינה:  קנדה, ארצות הברית 
 מקום קבורה:  בית הקברות ווסטווד וילג' 
 בן או בת זוג:  בטי ברוזמר (1961–2013) 
 פרסים והוקרה:  היכל התהילה של קליפורניה (2009) 
 www.weider.com
 
ג'וזף ג'ו וידר (באנגלית: Josef E. "Joe" Weider,‏ 29 בנובמבר 1919 - 23 במרץ 2013) היה יהודי קנדי, מייסד שותף של הפדרציה הבינלאומית של פיתוח הגוף (IFBB) ביחד עם אחיו בן וידר והוגה תחרויות פיתוח הגוף מר אולימפיה, מיס אולימפיה והתחרות שבוטלה מאסטרס אולימפיה.
וידר נולד במונטריאול, קנדה והחל את דרכו בעולם הפרסום בגיל 17.
וידר זכה במספר רב של פרסים והכרה רחבה על עבודתו בשביל אמריקה הבריאה, עזר להביא את ארנולד שוורצנגר לארצות הברית.
בשנות התשעים חברת ההוצאה לאור של וידר "וידר הוצאות לאור" נמכרה ל"אמריקן מדיה".
נפטר בלוס אנג'לס, קליפורניה שבארצות הברית ב-23 במרץ 2013.
הערות שוליים

↑  זהו ככל הנראה תאריך לידתו, אולם התיעוד הרשמי הושמד בשריפה.
| --- | --- |
בקרת זהויות :  PLWABN: 9810598537005606  BNE: XX1725403  BnF: cb12115351r (data)  CiNii: DA03467902  GND: 1032915722  ISNI: 0000 0000 8140 4832  LCCN: n81015242  NDL: 00476954  NTA: 070178933  SUDOC: 029551137  VIAF: 61577941   WorldCat (עם VIAF): 61577941 
ערך זה הוא קצרמרבנושא אישים. אתם מוזמנים לתרום לוויקיפדיה ו.
ג'ון טוקי

| --- | --- |
אין תמונה חופשית
 לידה:  16 ביוני 1915 ניו בדפורד, ארצות הברית 
 פטירה:  26 ביולי 2000 (בגיל 85) ניו ברנזוויק, ארצות הברית 
 שם לידה:  John Wilder Tukey 
 ענף מדעי:  כימיה פיזיקלית, מדעי המחשב 
 מקום קבורה:  בית הקברות פרינסטון 
 מקום לימודים:  אוניברסיטת בראון (1937)  אוניברסיטת פרינסטון (1939) 
 מנחה לדוקטורט:  סולומון ליפשיץ 
 מוסדות:  אוניברסיטת פרינסטון (1939–1985)  מעבדות נוקיה בל (1945–1985) 
 תלמידי דוקטורט:  David Donoho, Stanislaus Michael D'Souza, Charles Lewis, Jon Helge Knudsen, Alan Marvin Gross, James J. Schlesselmen, Anita Nowlin, James J Filliben, Thomas Herbert Wonnacott, Bradley D. Bucher, W. Morven Gentleman, Harvey James Arnold, Donald Burdick, N. Roy Goodman, Edward Binkowski, Lincoln Polissar, Clifford M. Hurvich, Dhammika Jayanath Amaratunga, George S. Easton, David Meldrum Brown, Ha Hung Nguyen, Stephen J. Finch, Fanny L. O'Brien, Roberta Guarino, Tony Kwok Sen Quon, Katherine Bell Krystinik, Susan Peterson Arthur, Michael Schwarzchild, Eugene G. Johnson, Bernard Sherman, John E. Walsh, Morton B. Brown, John Hartigan, David Brillinger, Ralph Wormleighton, David L. Wallace, Karen Kafadar, Stephan Morgenthaler, Frederick Mosteller, Paul Meier, Donald A. S. Fraser, Arthur P. Dempster, ליאו גודמן, Richard F. Link, Alan Treleven James, James R. Thompson, Katherine Mary Hansen, James Gilbert Cooper Templeton, Ray Bradford Murphy, Melvin P. Peisakoff, Paul F. Velleman, Paul Samuel Horn, Edward L. Kaplan, Thomas Eugene Kurtz, Peter Nemenyi, רוברט פ. אייבלסון, David C Hoaglin, Paul K. H. Lin 
 פרסים והוקרה:  מלגת גוגנהיים (1949)  מדליית שווארט (1976)  חבר זר של החברה המלכותית (20 ביוני 1991)  מדליית ג'יימס מדיסון (1984)  המדליה הלאומית למדעים (1973)  פרס הזיכרון וילקס (1965)  מדליית ה-IEEE (1982)  עמית המכון לסטטיסטיקה מתמטית (1946) 
 בת זוג:  אליזבת טוקי (ראפפ)
 תרומות עיקריות
 Exploratory data analysis Projection pursuit Box plot Cooley–Tukey FFT algorithm Tukey's range test Tukey lambda distribution Tukey–Duckworth test Siegel–Tukey test Tukey's trimean Tukey's test of additivity Tukey's lemma Blackman-Tukey transformation Tukey mean difference plot Tukey median and Tukey depth Coining the term 'bit'
 
ג'ון טוקי (באנגלית: John W. Tukey; ‏16 ביוני 1915 — 26 ביולי 2000) היה סטטיסטיקאי, מתמטיקאי, כימאי, מורה, יועץ, חוקר ומנהל אמריקאי, הידוע בזכות עבודתו על פיתוח אלגוריתם קולי-טוקי ל-FFT ודיאגרמת הקופסה.
ביוגרפיה

טוקי נולד בניו בדפורד, מסצ'וסטס, בן יחיד. נחשב ילד פלא ולימד את עצמו לקרוא בגיל 3. אמו חששה שאם ילך לבית הספר הוא ישתעמם ויהפוך לעצלן, ולכן החליטה לתת לו חינוך בבית. צורת חינוך זו התאימה לו מאוד, שכן שני הוריו היו מורים בבית ספר תיכון באור, אך אמו לא יכלה ללמד במשרה מלאה מפני שהייתה נשואה.
טוקי אהב מאוד את הספרייה העירונית, שהייתה ייחודית מפני שהכילה כתבים של JACS ושל AMS, שבהם התעניין מאוד ואשר השפיעו עליו בהמשך חייו.
הוא קיבל תואר ראשון ושני בכימיה, שניהם מאוניברסיטת בראון, בשנים 1936–1937. לאחר מכן עבר לאוניברסיטת פרינסטון, שם קיבל תואר דוקטור לפילוסופיה במתמטיקה.
בעבודת הדוקטורט שלו עסק טוקי בעיקר בנושאים תאורטיים ובמתמטיקה טהורה. מלחמת העולם השנייה גרמה לו להתחיל להתעסק בפתרון בעיות מעשיות. במהלך תקופה זו עבד טוקי יחד עם עמיתיו סמואל וילקס וויליאם קוקריין. אחד מעמיתיו לעבודה שאל אותו שאלה סטטיסטית, ונענה בתשובה הפשוטה - "אינני עוסק בסטטיסטיקה". באותו הזמן הוא החל לבלות זמן רב יותר בחברתו של צ'ארלי וינסור שהיה סטטיסטיקאי ושממנו שאב את האהבה לניתוח של מידע. על פי טוקי, "היה זה צ'ארלי והניסיון בניתוח של מידע שימושי שהובילו אותי אל הסטטיסטיקה". עד סוף שנת 1945 כבר קרא לעצמו טוקי "סטטיסטיקאי".
לאחר המלחמה חזר לפרינסטון וחילק את זמנו בין עבודה באוניברסיטה לבין מחקר במעבדות בל. טוקי הפך לפרופסור במשרה מלאה בגיל 35. הוא ייסד את המחלקה לסטטיסטיקה בפרינסטון, וכיהן כיושב ראש שלה משנת 1965.
בין תרומותיו הרבות לקהילה האזרחית, טוקי היה חלק מוועדת הסטטיסטיקה האמריקאית וכתב דוח המערער על מסקנות דוחות קינסי, "בעיות סטטיסטיות בדוחות קינסי על ההתנהגות המינית של הגבר האנושי".
הוא קיבל פרסים רבים, בהם המדליה הלאומית למדעים מהנשיא ריצ'רד ניקסון ב-1973, ומדליית ה-IEEE ב-1982 על "תרומותיו בתחום האנליזה הספקטרלית של תהליכים רנדומליים ואלגוריתם ה-FFT.
טוקי פרש מהמדע בשנת 1985 (בגיל 70), ונפטר בניו ברנזוויק, ניו ג'רזי, בשנת 2000 מהתקף לב.
תרומותיו המדעיות

דייוויד הואגלין – סטטיסטיקאי חוקר שחיבר מאמרים וספרים רבים בשיתוף עם טוקי – אמר כי "הייתה לו הבנה מעמיקה בתחומים רבים בסטטיסטיקה, והוא שמח לחלוק אותם עם כל מי שנקלע עמו לדיון מעמיק… קשה למצוא תחום בסטטיסטיקה שהוא לא עסק בו או שלא הייתה לו השפעה משמעותית עליו".
תרומותיו המדעיות > תרומותיו לתחום המתמטיקה

ג'ון טוקי עסק רבות בתחום המתמטיקה, ושמו נודע עוד לפני שהגיע לפרינסטון. טוקי התעניין בתחומים רבים ביניהם: קבוצה קומפקטית, תאוריות "סנדוויץ'" כלליות ועוד.
בשנות השלושים עבד טוקי עם מתמטיקאים ומדענים אחרים, כגון: פיינמן, סטון וטאקרמן, ושמו ממשיך להיות קשור לתאוריה המתמטית שאותה הם פיתחו - תאוריית הפלקסגונים. בנוסף לתאוריה זו אפשר למצוא תחומים רבים במתמטיקה הנושאים את שמו של טוקי: קשר גאלויס-טוקי, שקילות טוקי, פריקות טוקי, תאוריית האידיאלים האנליטיים של טוקי, סדר טוקי והלמה של טוקי.
תרומותיו המדעיות > תרומותיו בתחום ההנדסה

בזמן שהייתו במעבדות בל הספיק טוקי להטביע את חותמו גם בתחומים רבים בהנדסה. לקראת סוף המלחמה הוא המציא מעגל אלקטרוני אשר שימש את מעבדות המחקר על שם פון נוימן, ושמו רשום על פטנטים רבים נוספים בהקשר זה. טוקי התעניין גם בהנדסת המטוס U-2.
לאחר מכן נכנס טוקי לתחום הניתוח של סדרת זמן. יחד עם המינג הוא ניסח משפחה של אומדנים על הצפיפות הספקטרלית של סדרת זמן. טוקי הוא זה שניסח את תכונותיהם הסטטיסטיות, ובכך הוביל לקבלת קירובים מדויקים יותר בתחום.
התגלית שהביאה את טוקי לכותרות היא ה-(FFT (Fast Fourier Transform. בשנת 1963 בקורס מתקדם בפרינסטון הוכיח טוקי שאם רוצים לחשב את המשתנה הדיסקרטי של פורייה עבור N מספרים בתדרים של פורייה, כאשר N מבוטא באמצעות GH, מספר החזרות שנדרשות על מנת להגיע לדיוק המרבי הן (GH(H+2+G. בנוסף לכך הוא הוסיף שכאשר N=4^k, מספר החזרות שנדרשות קטן יותר מ-2N + N log2 N. ההשפעה של עבודה זאת הייתה מדהימה. כמעט בן לילה עברו מהנדסים מ"אנלוג" לעיבוד אותות דיגיטליים.
אספקט נוסף של עיבוד אותות דיגיטליים שטוקי גילה היה ההתרחשות של תופעת גיבס. הוא חקר את ההשפעות של גיוס גורמים מלכדים על מנת למנוע את אפקט ה"נזילה". ספרם של טוקי ובלקמן (1958) השפיע רבות על חוקרים בכך שהציג את שיטת האנליזה הספקטרלית המספרית.
תרומותיו המדעיות > תרומותיו לתחום הסטטיסטיקה

טוקי תרם רבות לתחום הסטטיסטיקה. הוא ניסח את ההפרדה החשובה בין ניתוח נתונים מחקרי לבין בדיקת השערות, באמונה ששיטות סטטיסטיות רבות יותר שמו דגש גדול מדי על האחרון. אף על פי שהוא האמין בשימושיות שבהפרדת שתי שיטות הניתוח הללו, הוא ציין שבמקרים מסוימים, במיוחד במדעי הטבע, זה בעייתי והוא כינה מצבים אלו בתור "מדע לא נוח".
בקריירה המדעית המוקדמת שלו עבד טוקי במעבדות בל על פיתוח שיטות סטטיסטיות למחשבים, ושם גם טבע את המונח "ביט". תחומי התעניינותו הסטטיסטיים היו רבים ומגוונים. הוא מוערך בעיקר על עבודתו עם ג'יימס קולי על אלגוריתם שנקרא בימינו אלגוריתם ה-FFT של קולי-טוקי. בשנת 1970 הוא תרם משמעותית לנושא הקרוי היום אומדן ג'קניף, ובשמו הנוסף קוונולין-טוקי-ג'קניף. הוא הציג את דיאגרמת הקופסה בספרו שיצא לאור בשנת 1977- "ניתוח נתונים מחקרי".
מונחים

טוקי טבע מונחים רבים בסטטיסטיקה בעלי שימוש נרחב בתחום, אבל שני המונחים החשובים ביותר שנטבעו על ידו היו דווקא בתחום המחשבים. במהלך עבודתו עם ג'ון פון נוימן על עיצוב המחשבים הראשונים, טוקי הציג את המונח "ביט" או סיבית בעברית, כקיצור של binary digit. במונח זה נעשה שימוש בפעם הראשונה במאמר מאת קלוד שאנון בשנת 1948. בשנת 2000 פרד שאפירו, ספרן בבית הספר למשפט באוניברסיטת ייל, מצא כי ג'ון טוקי טבע את המילה "תוכנה" ובאנגלית Software כשנתיים לפני OED. גילוי זה הביא רבים להחשיב את טוקי כממציאה של מילה זו, אף על פי שטוקי עצמו לא ייחס מונח זה לעצמו.
ציטוטים

לעסוק בסטטיסטיקה זה כמו לפתור תשבץ, רק שבסטטיסטיקה אי אפשר באמת לדעת אם הגעת לפתרון הנכון"
הערך הגדול ביותר של תמונה הוא שהיא מאלצת אותנו להבחין במה שלא ציפינו לראות"
פרסומים

רשימת פרסומים (חלקית) של טוקי לפי תאריך פרסומם:
Tukey, John W (1940). Convergance and Uniformity in Topology. Princeton University press
Cochran ,William G; Frederick Mosteller& John W Tukey (1954). Statistical Problems of the Kinsey report on sexual behavior in the human male. Journal of the American Statistical Association
Blackman, R B & John Tukey W (1959). The measurements of power spectra from the point of communications engineering. Dover Publications
Andrews, D.F; Bickel P.J; Hampel F.R; Huber P.J; Rogers H.W; and Tukey W.J (1972). Robust estimates of location: survey and advances. Princeton University Press
Tukey J.W, Ross I.C, Bertrand V (1973). Index to statistics and probability. R&D Press
Tukey L.W (1977). Exploratory Data Analysis. Addison-Wesley
Mosteller F and Tukey J (1977). Data Analysis and regression: a second course in statistics. Addison-Wesley
Hoaglin D.C; Mosteller F and Tukey J. (1983). Understanding Robust and Exploratory Data Analysis. Wiley
Hoaglin D.C; Mosteller F and Tukey J. (1985). Exploring Data Tables, Trends and Shapes. Wiley
Morgenthaler S and Tukey J (1991). Configural po;ysampling: a route to practical robustness. Wiley
Hoaglin D.C; Mosteller F and Tukey J (1991). Fundamentals of exploratory Data Analysis of Variance. Wiley
Basford K.E and Tukey J (1998). Graphical analysis of multi-response data. Chapman& Hall/CRC
הערות שוליים

1 2  David Brillinger, John W. Tukey: His Life And Professional contributions, the annals of statistics
↑  Cochran ,William G; Frederick Mosteller& John W Tukey, Statistical Problems of the Kinsey report on sexual behavior in the human male., Journal of the American Statistical Association
↑  David C. Hoaglin, John W. Tukey and Data Analysis, Statist. Sci
↑  david r. brillinger, john wilder tukey
1915 — 2000, national academy of sciences
↑  John Tukey – ETHW, ethw.org
↑  Bit definition by The Linux Information Project (LINFO), www.linfo.org
↑  שפירו, פרד, "Origin of the Term Software: Evidence from the JSTOR Electronic Journal Archive", IEEE Annals of the History of Computing
↑  ג'ון, טוקי, exploratory data analysis, ISBN 0-201-07616-0
| --- | --- |
בקרת זהויות :  NLI: 987007287876505171  BIBSYS: 90201407  BnF: cb12281210j (data)  CiNii: DA00208282  dblp: 20/3301  GND: 119090643  ISNI: 0000 0001 0930 8317  LCCN: n50012769  MGP: 15860  NKC: mub2011666451  NLA: 35557696  NTA: 069007713  SELIBR: 309819  SNAC: w6zk726j  SUDOC: 031634176  Trove: 995242  VIAF: 108174581   WorldCat (עם VIAF): 108174581